Takmer tri stovky cyklistov v nedeľu ráno vyrazili z martinského Divadelného námestia, aby sa vydali po stopách dnes už neexistujúcich turčianskych olejkárov a šafraníkov. A to všetko v rámci 19. ročníka Martinského bicyklového dňa, ktorý pre bicyklovaniachtivých nadšencov pripravila Turčianska bicyklová skupina JUS v spolupráci s Mestom Martin, združením Pro Turiec a širokým spektrom partnerov.
Napriek rozpačitému raňajšiemu počasiu sa nakoniec na pešej zóne zhromaždila početná skupina cyklistov, ktorí si nenechali ujsť toto populárne podujatie. "Počasie v uplynulých dňoch nás skutočne všetkých držalo v pozore, o to viac nás teší, že nakoniec sa mraky rozplynuli a my sme si mohli užiť krásny slnečný deň," hovorí Dušan Kubička, predseda TBS JUS.
Po vyhodnotení výsledkov súťaže do práce na bicykli už nič nebránilo tomu, aby sa cyklisti vydali na cyklistickú jazdu, ktorej krátke prerušenia v Košťanoch nad Turcom a Rakove boli venované zaujímavým informáciám o histórii olejkárstva v Turci a o jeho predstaviteľoch z obcí, ktorými jazda viedla. Dôvod voľby tejto témy vysvetľuje Braňo Zacharides, ktorému pripadla na podujatí úloha historického sprievodcu účastníkov akcie. Z potulných olejkárov sa za stáročia stáli vážení obchodníci vlastniaci veľkosklady, obchody, liehovary a rôzne fabriky v Poľsku, Rusku, ako aj v iných častiach sveta. Hlavne ruská Sibír s nerozvinutou cestnou sieťou, nízkou infraštruktúrou v oblasti zdravotnej starostlivosti, a tiež nedostatočnou sieťou obchodov, bola živnou pôdou pre podnikateľské aktivity mnohých Turčanov. Nástup boľševikov v roku 1917 a znárodnenie súkromného kapitálu pre turčianskych kupcov znamenal koniec ich podnikania. "Tento rok si teda pripomíname smutné výročie okrúhlych sto rokov, čo sa zo dňa na deň ukončila jedna veľmi významná éra v dejinách našej kotliny," dodáva Braňo Zacharides.
Niet divu, že dohodnutým cieľom cyklojazdy bol Kláštor pod Znievom, kde jezuiti kedysi naučili miestnych ľudí vyrábať z turčianskych drevín a rastlín liečivé olejčeky a mastičky, ktoré potom roznášali po celom svete. Tu na cykloturistov čakala nielen návšteva miestnej pamätnej izby, či prehliadka kláštora, ale tiež tzv. Olejkárky z Turca, ktoré pre všetkých pripravili množstvo nápojov z čerstvých miestnych bylín. Nechýbala hodnotná tombola a guľáš.
Nedeľa bola opäť skvelou propagáciou rekreačnej cyklistiky. Účastníci cyklojazdy videli Turiec inými očami. A nielen videli. Cítili na každom kilometri vôňu bylín a dotkli sa imaginárne tradičného olejkárskeho remesla, ktoré bolo v Turci veľmi významným a váženým. Martinský bicyklový deň bol tento rok s vôňou byliniek.
ZDROJ: Turčania.sk